runetrust/blame-folketinget-dk huggingface dataset:
Lars Aagaard (M), 2024-04-24:
Hvis spørgeren forestiller sig, at ministeren er kalenderfører for de plus 1000 embedsmænd, der er ansat i Klima-, Energi- og Forsyningsministeriet, så er der et eller andet galt med virkelighedsopfattelsen.
Det er min generelle holdning, at det danske embedsværk skal være åbent, og at de skal være opsøgende over for en dialog med omverdenen, og at de så skal sikre sig, at de i den rådgivning, de ultimativt ender med at give ministeren, leverer det, som ministeren ønsker.
Og jeg ønsker i de sager, jeg får forelagt, også at få et bredt billede af, hvad de forskellige interessenter siger, og hvad de forskellige interessenter synes om dette eller hint, som jeg skal tage stilling til.
Og det er en kreds af interessenter, som er væsentlig bredere end den kreds af organisationer, som nævnes.
Theresa Berg Andersen (SF), 2024-04-24:
Tak for det.
Jeg har også været inde at kigge på, hvad det ser ud til at kommunerne sparer derude.
Jeg vil gerne give et eksempel fra Odense Kommune, hvor man har været ude at sige, at man rent faktisk sparer 75.000 kr. om året på hver eneste tidligere hjemløs, der klarer sig i egen bolig.
Så kan ministeren ikke se, at hvis vi skruer det en lille smule op til 4,6 mio. kr., for at det her kan lykkes, så kan vi måske spare endnu flere penge ude i vores kommuner, som i forvejen er voldsomt pressede?
Pernille Rosenkrantz-Theil (S), 2024-04-24:
Nu sad jeg jo ikke inde i forhandlingsrummet, og jeg ved heller ikke, hvor meget vi har brug for sådan et abespil, hvor man siger: Var det jer, der ikke lagde nok vægt på det, eller var det os, der ikke lagde nok vægt på det?
Der kom jo en fælles aftale ud af det.
Regeringen er en del af den.
Det, man bare kan konstatere, er, at det her element ikke er med.
Hvis skyld det er, kan vi jo bruge lang tid på at diskutere.
Summa summarum er det bare sådan, at de penge ikke er blevet fundet i fællesskab.
Maria Durhuus (S), 2024-04-24:
Tak for ordet, og tak til forslagsstillerne for at rejse en vigtig debat og tage et vigtigt emne op.
Det er et godt tiltag, som konkret betyder, at kommunen som en del af afgørelsen om bostøtte skal begrunde, hvis borgerens ønsker til leverandør af bostøtte ikke kan imødekommes.
Det giver den enkelte mulighed for at få indflydelse på valget af bostøtte og dermed kunne bevare et godt og tillidsfuldt forhold til en af de medarbejdere, der har taget hånd om at hjælpe borgeren under herbergsopholdet, for vi ved godt, at relationer og tilhørsforhold og tilknytning er essentielt.
Samtidig deler vi også intentionen fra forslagsstillernes side om at sikre borgeren en god overgang til en ny tilværelse i egen bolig, så borgeren kan få ordentligt fodfæste med den rette hjælp og støtte i sin nye tilværelse i egen bolig.
Socialdemokratiet er dermed også åbne over for at drøfte muligheden om en udvidet selvbestemmelsesordning, der kan gå endnu videre end den allerede besluttede ordning, og som sikrer en fuld selvbestemmelsesret for borgeren i forhold til valg af leverandør af de specialiserede støttemetoder.
I den forbindelse noterer vi os, at der er nedsat et nationalt partnerskab mod hjemløshed, der skal følge de kommende års omlægninger på hjemløshedsområdet, herunder samarbejdet mellem kommuner og organisationer på den enkeltes vej ud i egen bolig.
I partnerskabet følges der op på, om borgerens ønske til leverandør af boligstøtten imødekommes.
Et oplagt skridt kan derfor være i forlængelse af drøftelserne og anbefalingerne fra partnerskabet at tage en politisk drøftelse om behovet for at justere medbestemmelsesretten i forhold til valg af bostøtte ved overgangen til egen bolig.
Det vil vi i Socialdemokratiet gerne gå i dialog om i Socialudvalgets videre arbejde.
Dette kan være en løsning på at få fulgt tallene og få fulgt, hvad der sker i forbindelse med implementeringen ude i kommunen.
Aftalen er jo først trådt i kraft sidste år, og derfor er det måske også lidt hurtigt at stå her igen og ville have et nyt element op at køre med selvvalg af bostøtte, som jo er tilknyttet en økonomi på 4,6 mio. kr. Jeg hører ordføreren sige, at det burde vi kunne finde.
Tak for ordet.
Nanna W. Gotfredsen (M), 2024-04-24:
Der støtter jeg i den grad intentionen i forhold til dem, for hvem det er vigtigt, og som ønsker at have selvbestemmelse og udøve den.
Men jeg kan undre mig over, hvorfor det f.eks. kun skal være til dem, der visiteres til et CTI-forløb.
Hvad med udsatte mennesker, der er visiteret til alverdens anden støtte eller ACT-metoden eller andre metoder?
Det er et af mine spørgsmål den anden vej, som jeg håber vi kan tale om i det videre arbejde.
Theresa Berg Andersen (SF), 2024-04-24:
Nu spurgte ordføreren mig, hvad det specifikt var, der skulle til, og det skal jeg bare lige forstå.
Ordføreren synes ikke, det er en selvvalgt bostøtte, der skal til, som det ligger her?
Katrine Daugaard (LA), 2024-04-24:
Tak for det, formand.
Og tusind tak til Socialistisk Folkeparti for at fremsætte det her beslutningsforslag.
For da vi i foråret 2023 vedtog en større omlægning af hjemløseindsatsen med et fokus på housing first-metoden, stod jeg netop her på talerstolen og italesatte, at udsatte og hjemløse borgere jo som oftest ikke har den største tillid til systemet, og at det derfor er afgørende for både borgeren, men dermed også for resultatet af indsatsen, at borgere i hjemløshed frit kan vælge, hvem han eller hun ønsker skal være vedkommendes bostøtte.
Det er ikke nogen hemmelighed, at Liberal Alliance kæmper for at øge det frie valg, og det gælder selvfølgelig også for borgere i hjemløshed.
Liberal Alliance støtter forslaget.
Marlene Harpsøe (DD), 2024-04-24:
Tak til SF for at fremsætte det her beslutningsforslag om at indføre en selvbestemmelsesordning ved valg af bostøtte for borgere i hjemløshed.
Det er jo noget, vi tidligere har drøftet her i Folketingssalen; det gjorde vi jo sådan set, da vi alle sammen behandlede L 64 i forrige samling om at sikre, at housing first-tilgangen skal være den, kommunerne, herbergerne og alle arbejder efter – for netop at sikre, at mennesker i hjemløshed får tag over hovedet og får en socialfaglig personlig indsats, som rent faktisk gør, at de kommer ud af den situation, de er i, og får et godt og ordentligt liv.
Det er nemlig muligt, og det er det også i forhold til dette forslag.
For det beslutningsforslag, der foreligger her, var jo også en del af den debat dengang.
For det handler om relationer, det handler ikke kun om frit valg.
Det handler om relationer; det handler om, at for et menneske i en meget socialt udsat livssituation er det ikke bare ligegyldigt, hvem der er ens nærmeste bostøtte.
Det er så vigtigt, at man selv er med til at vælge det, for det skal selvfølgelig være en, som man har en meget tæt relation til.
For det er lige præcis det, der kan være med til at bære en ud af hjemløshed og ind i et hjem, en lejlighed, en bolig med tag over hovedet.
Det kan det her forslag.
Det her forslag er bestemt et rigtigt skridt i den rigtige retning, og derfor kan vi i Danmarksdemokraterne støtte det.
Linea Søgaard-Lidell (V), 2024-04-24:
Tak for spørgsmålet.
Ja, det gør indtryk, at der har været flere aktører derude.
Dansk Erhverv er ikke den eneste.
Jeg har også fået henvendelser fra andre aktører, som arbejder med hjemløshed, om det her forslag.
Og som sagt har jeg ingen principielle argumenter imod at skulle give de her mennesker en større frihed til selv at vælge, men vi skal også finde den varige finansiering.
Jeg synes også, at Socialdemokratiets ordfører havde en god pointe i, at vi står her, et år efter at der egentlig er blevet vedtaget regler, så det jo også giver mening at lade dem fungere og så se på, hvor behovet er for, at vi ændrer reglerne.
Nanna W. Gotfredsen (M), 2024-04-24:
Tak for ordet, formand, og stor tak til SF og fru Theresa Berg Andersen for at holde fast i den her vigtige dagsorden om i hvert fald mest mulig selvbestemmelse til i særklasse dem med det største og mest komplekse hjælpebehov, som vi i årtier har svigtet og hjulpet alt, alt for lidt.
Det er ikke helt ligetil, for det er min erfaring gennem mere end et kvart århundrede nu som gadejurist, at det for nogle er lidt ligegyldigt eller meget ligegyldigt, men for nogle er det fuldstændig afgørende, at det er en støtteperson efter eget valg og hoved, der får lov at hjælpe.
Jeg tror, det ofte handler om at have en lidt længere samtale, for jeg tror, at det handler om, at det relationelle bliver helt afgørende, for når fagligheden ikke er tilstrækkelig, og når man ikke kender sine rettigheder, skal der være en personlig relation.
Det er altså ikke ny viden.
Det var Karen Jespersen i et andet årtusinde, der var socialminister, og som satte gang i at få tilvejebragt den forskning, som netop sagde det, altså at det var fuldstændig afgørende, at man bliver inddraget og lyttet til i sagsbehandlingsprocessen.
Og det, der ofte blev peget på, var, at man ikke anede, hvad man havde ret til, for man kendte bare ikke sine rettigheder.
Sidste år tog vi endelig det her skridt.
Vi vred armen rundt og fik housing first sat på dagsordenen.
Der er virkelig, virkelig sket noget, også i forhold til indstillingen, når det kommer til at arbejde evidensbaseret – og alt sådan noget er jo meget lykkeligt.
Vi er meget langtfra at være i mål.
Det var et af de første skridt, og vi skal så meget mere, både i bredden, i dybden og på tværs.
Vores allermest udsatte ligner på mange måder os andre.
De ønsker også at have et individuelt oplevet meningsfuldt liv.
De har brug for en hjælpende hånd, og den skal være ydmyg, fordi det individuelt oplevede meningsfulde liv netop er individuelt.
Derfor mener jeg også, at vi skal fortsætte samtalen, vi skal have kigget på det her.
Får jeg spørgsmål, håber jeg, at det handler om, hvad jeg ser af mangler i forslaget her som en anvisning af, hvad vi kunne have en samtale om.
Jeg vil lige minde om, at Moderaterne faktisk også gik til valg på noget, der går lidt videre, nemlig at alle svært udsatte skal have ret til en koordinerende myndighedssagsbehandler og en støtteperson efter eget valg.
Så intentionen støttes i den grad.
Vi støtter ikke forslaget, men vi støtter intentionen og bestræbelserne i det videre arbejde, så vi kan få den her landet, så dem, for hvem det er helt afgørende, at det er en støtteperson, de kender, er tryg ved, og som de ønsker, også får den støtteperson, der skal føre det videre.
Theresa Berg Andersen (SF), 2024-04-24:
Tak for det, det vil jeg gerne kvittere Venstre for.
For det er helt rigtigt, at det her handler om det frie valg, og det ved jeg at Venstre har sagt igen og igen.
Det er det frie valg, der skal i centrum, og her er der sågar mulighed for at vælge en privat leverandør.
Så jeg havde håbet på, at Venstre var klar til at finde en finansiering, og jeg håber på, at det er noget af det, de vil tage med sig, når vi skal til at forhandle bl.a. en finanslov på plads.
Jeg kunne godt tænke mig at høre, om det gør indtryk på ordføreren, at Dansk Erhverv i dag også er ude at støtte op om forslaget.
Tak for det.
Jeg vil gerne kvittere for anerkendelsen af det fine forslag.
Jeg kender også ordføreren som en meget dygtig sygeplejerske, som brænder for det her område.
Så blev jeg selvfølgelig også en lille smule trist, for da vi sad i forhandlingerne lige nøjagtig på det her område, fik vi at vide, da jeg spurgte ind til, hvad det kostede, og vi var flere i forhandlingerne, der spurgte ind til det, at det var voldsomt dyrt.
Så vi besluttede at godkende den her aftale, og efterfølgende viste det sig faktisk, at »voldsomt dyrt« var 4,6 mio. kr. i en kæmpe indsats som den her.
Så kan jeg godt høre, at ordføreren gerne vil arbejde videre i en beretning eller i udvalget, men hvad er det mere, vi mangler, tænker ordføreren, af evidens og beviser på, at det her gør en kæmpe forskel?
For alle organisationer, og jeg kan jo nævne dem på stribe her i dag, siger, hvor vigtigt det her er, og det samme gør de hjemløse.
Maria Durhuus (S), 2024-04-24:
Jeg mener, at det kunne være meget, meget givende og relevant at få spørgsmålet her behandlet i udvalget.
Nu nævnte ordføreren i sit seneste spørgsmål til ministeren, at Odense Kommune havde set en besparelse, og jeg kan også godt se, at der er elementer i ordførerens forslag, som jeg også har set før præsenteret af nogle organisationer, der tilbyder bostøtte.
Det, der optager mig, er også at finde ud af – nu har Odense gode resultater – hvordan det ser ud i Sønder Omme.
Kan hjemløse i Sønder Omme få samme tilbud, som man kan i storbyerne?
Er det muligt at implementere de her ting en til en i hele Danmark?
Theresa Berg Andersen (SF), 2024-04-24:
Der må aldrig nogen sinde blive en geografisk ulighed i det her, og derfor vil jeg invitere ordføreren med en tur til Sønderborg Kommune, hvor man lige nøjagtig har løst de her problematikker, og hvor man lavede et kæmpe samarbejde på tværs af kommuner; man har lavet noget sammen med Vejen og Aabenraa.
Så det vil jeg gerne invitere ordføreren med til.
Og så vil jeg gerne kvittere for at sige: Jamen hvis det ikke kan blive anderledes, må vi jo lande en beretning.
Men jeg håber på, at det er noget, vi finder penge til snart.
Maria Durhuus (S), 2024-04-24:
Det er et godt tilbud fra ordføreren.
Det tager jeg selvfølgelig imod.
Så vil jeg sige tak for en god debat.
Jeg ser frem til at drøfte det her i udvalget.
Der er finanslovsforhandlinger inden længe, og der er ordføreren jo lige så fri, som Socialdemokratiet er, til at spille det her meget vigtige emne ind.
Tak for ordet.
Linea Søgaard-Lidell (V), 2024-04-24:
Tak for det.
Først og fremmest tak til SF for at fremsætte beslutningsforslaget her.
Det flugter i vid udstrækning med Venstres tilgang til socialpolitik, hvor den enkelte og det frie valg er i centrum.
En god og tillidsfuld relation til den, der leverer bostøtte, kan være afgørende for, om den borger, der står i overgangen til sin egen bolig, også får succes med livet i sin egen bolig.
I Venstre er vi sådan set åbne over for at se på mulighederne på området for at udvide borgerens selvbestemmelse, når det kommer til at vælge, hvem der skal støtte borgeren i at komme godt på plads i sit nye hjem.
Men en vedtagelse af beslutningsforslaget her kræver også, at vi sammen finder en varig finansiering, og derfor må vi for nuværende afvise beslutningsforslaget.
Men vi håber også, at vi kan arbejde videre med emnet i udvalget, så vi kan sikre den bedst mulige indsats over for nogle af de mest sårbare borgere i vores samfund.
Sara Emil Baaring (S), 2024-04-25:
Det er jeg fuldstændig enig i, og så tror jeg, jeg har brug for at understrege, at jeg i dag står her som handicapordfører og ikke som sundhedsordfører.
Nogle af de ting, som sundhedsministeren tidligere var inde på, bl.a. de her botilbudsteams og det at sikre en bedre overgang, i forhold til når man skal hjem igen og tilbage igen, altså alle de elementer, som man allerede har igangsat, synes jeg er vejen frem.
Det synes jeg også jeg kan høre er den retning, som man har tænkt sig at lægge ned over aftalen.
Så jeg ser faktisk meget frem til det videre forløb i det her.
Marlene Harpsøe (DD), 2024-04-25:
Tak for det svar.
Vi har jo lige landet en ældreaftale, som bl.a. gør, at vi skal have en større gennemsigtighed med hensyn til priser og kvalitet i forhold til forskellige leverandører og plejehjem.
Der synes jeg, at det ville være helt på sin plads, at vi også bar det frem i forhold til det socialfaglige område, altså vores botilbud.
Er den socialdemokratiske ordfører enig i det, og vil hun være med til at arbejde for, at det sker?
Sara Emil Baaring (S), 2024-04-25:
Det er jeg fuldstændig enig i, altså at vi bliver nødt til at få et indblik i, hvilken kvalitet vi får.
Vi kan se, at der er udgiftsstigninger, men vi bliver jo nødt til at sørge for, at kvaliteten følger med, og det kan vi kun gøre, hvis vi får mere gennemsigtighed og et bedre indblik.
Sophie Løhde (V), 2024-04-25:
Vi er sådan set allerede i gang med den opfølgning.
Noget af det, der undrer mig, er, at siden 2019, hvor det her lovkrav om udskrivningsaftaler blev indført og det blev lovpligtigt for en afgrænset patientgruppe, er der ikke nogen regioner, der har kontaktet mit ministerium om forståelsen af bestemmelserne eller udfordringer med brugen af udskrivningsaftaler.
At der til gengæld er udfordringer i forhold til samarbejdet på tværs af socialpsykiatrien og behandlingspsykiatrien, er jo desværre ikke nogen nyhed eller noget nyt.
Det er også derfor – og det er noget af det, jeg prøver at udfolde i min tale her i dag – at jeg synes, vi tager en række vigtige initiativer med den psykiatriaftale, som vi allerede har indgået, i forhold til at sikre et bedre samarbejde på tværs af sektorer for mennesker med psykiske lidelser.
Her spiller bl.a. forløbsbeskrivelserne en rigtig vigtig rolle.
Det, at vi også afsætter penge til at udbrede og implementere botilbudsteams, som altså følger borgeren både før, under og efter indlæggelse, synes jeg også er noget af det, der kan være med til at gøre en vigtig forskel, for bare at nævne nogle af de initiativer, som vi derudover iværksætter.
Katrine Daugaard (LA), 2024-04-25:
Jeg bider jo mærke i, at ordføreren taler om, hvorvidt der er nok pladser på botilbuddene, og der synes jeg jo, det er foruroligende, at man bruger 1,5 mia. kr. på offentlige botilbud, når man ikke engang har afdækket, hvor mange man mangler, hvor man mangler dem, og hvilken grad af specialisering de skal have, og når man i det hele taget ikke ved, hvem der egentlig leverer det bedst til pengene.
For det må jo handle om, hvem der faktisk rykker det mest for borgeren, og der kan det dyre tilbud jo nogle gange godt være det rigtige.
Så hvad tænker ordføreren i forhold til det, at I har truffet nogle beslutninger, der er så vigtige, på et grundlag af ingenting?
Marlene Harpsøe (DD), 2024-04-25:
Tak til Socialdemokraternes ordfører for en rigtig fin tale.
Nu læste ordføreren lige vedtagelsesteksten fra Socialdemokratiet, Moderaterne, Venstre og Radikale Venstre op.
Noget af det, som vi, altså nogle af os andre, har med i vores vedtagelsestekst,
handler jo om det her med, hvordan der bedre kan sikres bedre sammenhæng mellem sundheds- og socialfaglige indsatser i hele landet, og hvordan vi kan tage det med i forhold til de kommende forhandlinger, der på et tidspunkt kommer oven på Sundhedsstrukturkommissionen.
Så kunne ordføreren lige prøve at sige nogle ord omkring det, altså hvorfor man ikke har sådan noget som det med i sin vedtagelsestekst?
Hvorfor adresserer man ikke det, for det er vel vigtigt, at vi, når vi på et tidspunkt skal tale sundhedsstruktur, så også sikrer, at der er en sammenhæng i forhold til det socialfaglige område?
Først tak til sundhedsministeren for en rigtig fin tale.
I Danmarksdemokraterne er vi jo enige i, at der er en række ting i gang, som er rigtige og på deres plads.
Endelig kommer der nogle skridt i den rigtige retning.
Men som ministeren jo også anerkender, er vi langtfra i mål, og det er jo også en af grundene til, at vi står her i dag; det er også på baggrund af Rigsrevisionens og Statsrevisorernes kritik, som kom i 2023.
Mit spørgsmål ligger også i forlængelse af det, som fru Katrine Daugaard netop har spurgt til, nemlig det med de her udskrivningsaftaler.
For det stiller jo også kommunerne i en meget vanskelig situation, hvis det ikke er på plads, i forhold til at finde ud af, hvad det rigtige botilbud er for borgeren.
Derfor vil jeg også gerne høre ministeren om, hvornår ministeren vil følge op på det her med regionerne.
Det er faktisk ret kritisk, at arbejdet rent faktisk bliver gjort på hospitalet, for det er jo flere led, der er afhængige af hinanden.
Så hvornår vil ministeren følge op på regionernes arbejde?
Katrine Daugaard (LA), 2024-04-25:
For som god liberal ved man jo, at konkurrenceudsættelse er med til at øge kvaliteten, og vi ved jo også, at det i stor stil er de private, der i dag har de mest specialiserede tilbud.
Så jeg kunne godt tænke mig at høre ordføreren, om han som liberal slet ikke ser noget problem i at øge det offentlige monopol, og om han ingen bekymring har, i forhold til at man jo ved, at rigtig mange borgere i dag bliver matchet helt forkert.
I går var jeg til premiere på en film, der hedder »Farlig Forvaltning«, hvor vi så en autist, der var blevet matchet til et botilbud, som overhovedet ikke havde nogen ansatte, der vidste noget om autisme.
Det er jo ganske forfærdeligt – og jeg frygter, man får mere af den slags nu.
Hans Andersen (V), 2024-04-25:
Det skal vi gøre op med.
Jeg tror, en del af svaret er et kompetenceløft af medarbejderne.
Så er det også, at en kommune, altså dem, der bestiller den ydelse, borgeren skal have, skal være skarpere og tage et større ansvar for det, der foregår på socialområdet i den pågældende kommune.
Men det handler jo også om, at vi i almindelighed skal gå op imod den kultur eller tendens, der har været nogle steder – og det er bestemt ikke alle steder, men det er nogle steder.
Så kan der jo også være tilbud, der sådan set skal lukke, fordi vi simpelt hen skal starte forfra.
Marlene Harpsøe (DD), 2024-04-25:
Tak for et rigtig fint svar også her.
Noget af det, som man jo desværre kan opleve, når man sidder og ser fjernsyn, er Operation X-dokumentaren »Nødråb i natten«.
Det er jeg sikker på at hr. Hans Andersen også som tidligere socialordfører har set.
Der må man sige, at man sidder og tænker: Hold da op, hvad er det for en forråelse, der nogle gange sker rundtomkring?
Har Venstre et bud på, hvordan vi gør op med det?
Hans Andersen (V), 2024-04-25:
Det er Venstre helt enig i.
Øget gennemsigtighed er der brug for.
Gennem årene har vi jo forsøgt i fællesskab at prøve at skabe det, men vi er jo ikke lykkedes med at nå helt i mål.
Tilbudsportalen er jo et sted, hvor man som borger eller pårørende eller som medarbejder i kommunen kan gå ind og faktisk få et overblik over, hvad der er af tilbud, også private tilbud.
Men det er jo ikke lykkedes at nå i mål, for vi må jo konstatere, at der er borgere, der havner det forkerte sted.
Derfor skal vi simpelt hen forbedre gennemsigtigheden.
Jeg tror på, at vi kan nå et stykke vej med den specialeplanlægning, vi skal arbejde sammen om at få håndteret og gennemført på socialområdet.
Der kan vi jo kigge på sundhedsområdet og notere os, at det faktisk er lykkedes at få mere gennemsigtighed og større kvalitet i den behandling, der foregår.
Marlene Harpsøe (DD), 2024-04-25:
Tak til hr. Hans Andersen fra Venstre for en rigtig, rigtig fin tale.
Nu har hr. Hans Andersen jo også tidligere i en årrække, ved jeg, været socialordfører, og det skal hr. Hans Andersen være rigtig stolt af, for det er jo et rigtig vigtigt erhverv.
Så jeg ved også godt, at hr. Hans Andersen ved, at der er nogle udfordringer med de her botilbud, og at de har været her i rigtig mange år.
Noget af det, som vi i Danmarksdemokraterne er ret optaget af, er, at det simpelt hen bliver mere gennemskueligt og gennemsigtigt, så vi kan vide, hvad det er for nogle botilbud, vi har.
Hvad er deres kompetencer, hvad er kvaliteten af dem, hvordan kan vi udvikle dem?
Men der er også spørgsmålet
Det er jo for borgernes skyld.
Det er for de menneskers skyld, der bor der.